**Mødrehjælpen Hillerød Lokalforening**

**Bestyrelsens Beretning for året 2019**

Mødrehjælpen er en socialhumanitær, privat organisation, der arbejder for at sikre børn i sårbare familier en tryg og udviklende barndom. Det gør vi ved at have rådgivning i landets største byer og ved i lokalforeninger over hele landet at arrangere frivillige, sociale aktiviteter.

I lokalforeningerne tjener vi pengene til aktiviteter ved at have en butik med genbrugstøj, legetøj og udstyr mm til børn.

I 2019 beløb salget i butikken sig til 695.451 kr. mod 651.634 kr. kr. i 2018. Det er en stigning på 10,6%. Vi nyder helt klart godt af genbrugsbølgen, men vi har også et fint salg, fordi vi har fine og lækre varer.

Endvidere fik vi donationer og tilskud på ca. 135.000 kr., som vi kunne disponere over til vores aktiviteter.

Ved udgangen af året var vi 65 frivillige, og heraf var 40 primært butiksfrivillige.

Vi kunne gennemføre en lang række aktiviteter.

Den Rullende Kagemand var på besøg hos 70 børn i 2019, og det er et lille fald fra 2018, hvor 77 børn fik fødselsdagshjælp. Lokalforeningen i Hillerød dækker en stor del af Nordsjælland, og 10 frivillige er med i dette arbejde.

Der er gennemført adskillige udflugter, teaterture og lignende i årets løb. En tur til Nationalmuseet i vinterferien, teater for de mindste på biblioteket, økotur sammen med Helsingør lokalforening, besøg på Middelaldermarkedet på Esrum Kloster, en heldagstur til Lejre i sommerferien, en bondegårdstur og to teateroplevelser i december. I alt 8 frivillige har været involveret i disse aktiviteter, og der har været 246 brugere, hvoraf 24 har været med i mere end ét arrangement.

I sommeren 2019 besluttede vi at lukke ned for Måltidet. Det viste sig, at der ikke var efterspørgsel efter denne aktivitet fra *nye* familier. En ny aktivitet med arrangementer to gange om måneden er i støbeskeen og forventes påbegyndt i foråret 2020.

Butikken modtager langt mere tøj, end vi kan sælge, og noget af dette tøj anvendes til gratis start- og børnepakker, som udleveres i samarbejde med sundhedsplejersker m.fl. I 2019 udleverede vi 25 start- og børnepakker. Det er betydeligt færre end de foregående år, hvor vi i 2018 var oppe på 58 og i 2017, hvor 79 pakker blev videregivet, og det afspejler sandsynligvis, at der kommer færre flygtninge til området.

”Fra Garn til Barn”, lokalforeningens hækle-, strikke- og syklub, har endnu en gang bidraget med mange lækre varer til vores butik. De er virkelig populære blandt vores kunder, og i det forgangne år besluttede hovedorganisationen at udbrede Hillerøds fine koncept til andre lokalforeninger. En stor kompliment til vores 10 frivillige i Fra Garn til Barn.

Fra slutningen af november måned stod **”**Ønsketræet” i butikken. Børn fra økonomisk trængte familier kunne søge om at få et gaveønske hængt på juletræet. Kunder og andre kunne tage et gaveønske, købe gaven og aflevere den i butikken, hvorefter gaven blev givet videre til den pågældende familie. Efterspørgslen efter julegaver har været stigende, og i 2019 fik 163 børn deres ønske opfyldt på denne måde. 5 frivillige stod for dette.

I december kunne lokalforeningen også udlevere 40 ”julekurve” doneret af Logen Rosendal i Hillerød samt Lions Hillerød og Skævinge.

Lokalforeningen deltog endvidere i ”Den Levende Julekalender”, hvor 40-50 børn og voksne besøgte butikken. Skuespillere fra Mastodonterne læste en julehistorie, og børnene skulle finde en bortløben nisse i butikken.

I en periode blev andet tøj og legetøj, som ikke kunne sælges i butikken, solgt til et privat firma med henblik på videresalg i udlandet. Denne ordning, der var indgået af vores hovedorganisation, ophørte i 2019, og fremover foræres overskydende tøj til Røde Kors.

Bestyrelsen har afholdt 11 bestyrelsesmøder, og dertil kommer mange mindre møder mellem et par af medlemmerne om specifikke emner. Bestyrelsens medlemmer har tilsammen lagt ca. 1300 timer i arbejdet i årets løb.

Vi har en række udvalg/råd. Der er udpeget et butiksråd, der sørger for den daglige drift af butikken, udskiftning af varer, prissætning efter hovedorganisationens retningslinjer etc. Butiksrådet er valgt af de frivillige, og på et møde til foråret skal der på ny vælges medlemmer til butiksrådet. Der er ligeledes et legetøjsudvalg, der prissætter alt legetøj, ligesom vi har et vinduespyntnings-udvalg. Også til disse udvalg skal der være valg til foråret.

Men Mødrehjælpen lægger også vægt på det sociale samvær mellem de frivillige, ikke blot i det daglige arbejde, men også ved afholdelse af møder og arrangementer. Der har i årets været afholdt en række frivilligmøder. I januar var vi på besøg i Mødrehjælpen i København, som inviterede til nytårskur, og deltagerne fra Hillerød sluttede af med en fælles middag. Vi har i lighed med andre år også haft et sammenskudsgilde, og flere frivillige har deltaget i hovedorganisationens temadage og møder.

I foråret gennemførte vi i Hillerød en spørgeskemaundersøgelse blandt de frivillige, og den viste meget stor tilfredshed med og opbakning til lokalforeningen. Og det er vi i bestyrelsen selvfølgelig meget glade for.

2019 var endnu et godt år for lokalforeningen, og bestyrelsen valgte derfor at give 100.000 kr. til hovedorganisationens julehjælp. I alt har 3058 familier over hele landet og dermed 6245 børn modtaget julehjælp fra hovedorganisationen.

Og så kommer takketalen.

Først en tak til de mange, der gerne vil støtte vores arbejde økonomisk:

Rotary Chr. IV, Den lille Færge, Novo Nordisk samt Plantorama, der alle har støttet Den Rullende Kagemand.

Grevinde Danners loge, Ensemble Hovaldt, Hillerød Inner Wheel og Inner Wheel Chr. IV, der har doneret pengebeløb, som vi selv kan disponere over.

Lions Hillerød og Skævinge samt Logen Rosendal, der har doneret julekurve.

De mange, mange borgere, der donerer tøj, legetøj og udstyr, som vi kan sælge i vores butik.

Anonyme borgere, der har givet et pengebeløb til lokalforeningen.

Men rygraden i Mødrehjælpens daglige arbejde er de frivillige.

Først en stor TAK til bestyrelsens medlemmer for de mange, mange timer I har lagt i arbejdet, tak for jeres ildhu og inspirerende indsats. Tak fordi I endnu en gang ville være med i arbejdet for børnefamilier, der på den ene eller anden måde er udsatte, men som får glæde af vores arbejde.

I efteråret ønskede Ulla Wiberg, der i 2019 blev valgt som suppleant til bestyrelsen, at holde op, både som suppleant og frivillig. Ulla vil gerne koncentrere sig om sin familie, og vi siger tusind tak for det arbejde, Ulla har lagt i foreningen

Ved denne generalforsamling har vores kasserer, Lone Nielsen, ønsket at træde ud af bestyrelsen. Lone har været med fra starten og har gjort sig gældende på mange fronter i lokalforeningen. Lige fra butikstjansen, tilrettelæggelse af middage til de frivillige, Kræmmermarked, loppemarked, gårdsalg, facebook og hjemmeside, for ikke at tale om styringen af renovering af vores nye butik. Og så selvfølgelig kasserer-jobbet. Lone har initiativ og pionerånd – og det har der været brug for. Og så har Lone et smittende humør. 1000 tak fordi du ville være med. Det har været en stor fornøjelse.

Og til slut en stor tak til ALLE frivillige i Mødrehjælpen i Hillerød.

1000 TAK for jeres tid. Tak fordi I vil bruge den på børnefamilier, der ”er ramt af livet”. TAK til alle, der yder en stor og engageret indsats.

Både de, der fremgår af vores oversigt over frivillige og de, der hjælper os på forskellig vis på ad hoc basis.

Som jeg har sagt det flere gange før: Uden frivillige, ingen Mødrehjælp.

Og med den opbakning, vi har, er jeg sikker på, at også 2020 vil blive et godt år for Mødrehjælpen i Hillerød.

Hillerød, den 21.1. 2019

På bestyrelsens vegne

Annemarie Melchiors